Stærstu fréttavefir heims, vefir bresku ríkisstjórnarinnar og stórar netverslanir lágu niðri í morgun vegna bilunar. Guðmundur Arnar Sigmundsson, forstöðumaður netöryggissveitarinnar CERT-IS, segir bilunin sé rakin til netflutningsfyrirtækisins Fastly sem sér um að dreifa upplýsingum milli landa. Á vef þess kemur fram að tekist hafi að greina bilunina og unnið sé að viðgerð.
Á vef netflutningsfyrirtækisins Fastly kom fram um klukkan ellefu að bilunin hefði fundist og viðgerð væri hafin, en margir vefir lágu enn niðri fram undir hádegi. Bilunin náði til marga stærstu fjölmiðla heims, BBC, CNN, Financial Times, Bloomberg, Le Monde og Guardian. Einnig rofnaði samband við vefi bresku ríkisstjórnarinnar, eBay og Reddit. Sambandið rofnaði laust eftir klukkan tíu og varði mislengi. Guðmundur segir að CERT-ÍS hafi ekki fengið tilkynningar frá íslenskum fyrirtækjum eða vefþjónustum um vandræði í morgun, en það hafi líklega verið raunin. Ef ekki megi nýta þetta sem víti til varnaðar.
Boðskapurinn í þessu er í rauninni bara þessi gamli góði að setja ekki öll eggin í sömu körfuna, rekstraraðilar á íslenskum vefþjónustum ættu að taka þetta til sín og reyna að tryggja að vefsíður sem þeir eru að reka og stóla á svona speglunarþjónustur hafi einhver ráð til þess að vera í tvöföldu sambandi við helst sitthvora efnisveituna þannig að ef önnur fer niður þá sé hægt sjálfvirkt eða með einföldun hætti að skipta yfir á hina.